CELEX: 32020D0286
Language: sk
Date: 2020-02-27 00:00:00
Title: Rozhodnutie Rady (EÚ) 2020/286 z 27. februára 2020 o pozícii, ktorá sa má v mene Európskej únie zaujať na šesťdesiatom treťom zasadnutí Komisie pre omamné látky, pokiaľ ide o pridanie jednej látky do zoznamu látok v tabuľke I Dohovoru Organizácie Spojených národov proti nedovolenému obchodu s omamnými a psychotropnými látkami

2.3.2020   
               
               
                  SK
               
               
                  Úradný vestník Európskej únie
               
               
                  L 62/24
               
            
         ROZHODNUTIE RADY (EÚ) 2020/286
         z 27. februára 2020
         o pozícii, ktorá sa má v mene Európskej únie zaujať na šesťdesiatom treťom zasadnutí Komisie pre omamné látky, pokiaľ ide o pridanie jednej látky do zoznamu látok v tabuľke I Dohovoru Organizácie Spojených národov proti nedovolenému obchodu s omamnými a psychotropnými látkami
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor Organizácie Spojených národov proti nedovolenému obchodu s omamnými a psychotropnými látkami z roku 1988 (ďalej len „dohovor“) nadobudol platnosť 11. novembra 1990 a bol uzatvorený Úniou rozhodnutím Rady 90/611/EHS (1).
                  
               
                     (2)
                  
                  
                     Podľa článku 12 ods. 2 až 7 dohovoru možno do tabuliek dohovoru, v ktorých sa uvádza zoznam drogových prekurzorov, pridávať látky.
                  
               
                     (3)
                  
                  
                     Komisia pre omamné látky má počas svojho šesťdesiateho tretieho zasadnutia v dňoch 2. až 6. marca 2020 vo Viedni prijať rozhodnutie o pridaní jednej látky do tabuľky I dohovoru.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v Komisii pre omamné látky, keďže uvedené rozhodnutie bude v Únii právne účinné a bude môcť rozhodujúcim spôsobom ovplyvniť obsah práva Únie, konkrétne nariadenia Rady (ES) č. 111/2005 (2) a nariadenia Európskeho parlamentu a Rady (ES) č. 273/2004 (3).
                  
               
                     (5)
                  
                  
                     Podľa hodnotenia Medzinárodného úradu pre kontrolu omamných látok sa metyl-alfa-fenylacetoacetát (MAPA) často používa na nedovolenú výrobu amfetamínu a metamfetamínu. Existujú dôkazy, že objem a rozsah nedovolenej výroby týchto omamných a psychotropných látok spôsobuje vážne problémy týkajúce sa verejného zdravia alebo sociálne problémy, čo odôvodňuje umiestnenie metyl-alfa-fenylacetoacetátu (MAPA) pod medzinárodnú kontrolu. Nelegálna výroba amfetamínu a metamfetamínu spôsobuje v Únii značné problémy týkajúce sa verejného zdravia a sociálne problémy. Prípady súvisiace s obchodovaním s metyl-alfa-fenylacetoacetátom (MAPA) narastajú, pokiaľ ide o mieru a frekvenciu výskytu, a organizované zločinecké skupiny v Únii nezákonne vyvážajú amfetamín a metamfetamín do tretích krajín.
                  
               
                     (6)
                  
                  
                     Pozíciu Únie by mali vyjadriť členské štáty Únie, ktoré sú členmi Komisie pre omamné látky,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na šesťdesiatom treťom zasadnutí Komisie pre omamné látky, je pridať metyl-alfa-fenylacetoacetát (MAPA) do tabuľky I dohovoru.
         
         
            Článok 2
            Pozíciu uvedenú v článku 1 vyjadria členské štáty Únie, ktoré sú členmi Komisie pre omamné látky, konajúc spoločne.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 27. februára 2020
            
               
                  Za Radu
               
               
                  predseda
               
               D. HORVAT
            
         
         
            (1)  Rozhodnutie Rady 90/611/EHS z 22. októbra 1990 o uzatvorení v mene Európskeho hospodárskeho spoločenstva dohovoru Organizácie Spojených národov proti nedovolenému obchodu s omamnými a psychotropnými látkami (Ú. v. ES L 326, 24.11.1990, s. 56).
         
            (2)  Nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami (Ú. v. EÚ L 22, 26.1.2005, s. 1).
         
            (3)  Nariadenie (ES) č. 273/2004 Európskeho parlamentu a Rady z 11. februára 2004 o prekurzoroch drog (Ú. v. EÚ L 47, 18.2.2004, s. 1).